PREMIJER Andrej Plenković ponovno je pozvao predstavnike obrazovnih sindikata u štrajku na razgovore jer moraju još malo "odrazgovarati" i pronaći rješenje, dodavši da i Vlada dobiva upite roditelja do kada djeca neće ići u školu.

"Želimo nastaviti razgovarati, tražiti rješenja, najbitnije je da većina javnosti shvati da je ovo Vlada u kojoj će u četiri godine mandata temeljem Temeljnog kolektivnog ugovora plaće porasti za 18,3 posto", kazao je Plenković na sjednici Vlade.

Rješavamo popriličan broj kostura iz ormara

Rekao je da poštuju mirni prosvjed koji su sindikati jučer održali pred Banskim dvorima, ponovivši da je ovo Vlada koja je išla ususret pravima radnika, povećanju plaća i mirovina.

"Malo smo i odgovorni što su se povećale plaće u našem mandatu za 11,49 posto, što ćemo danas na Vladi nakon pregovora sa sindikatima državnih službi potvrditi kao dogovor", dodao je.

Svjesni smo da naši partneri i pregovarači s druge strane stola imaju dugo pamćenje, da njihova perspektiva nije samo razgovor s aktualnom vladom. U cijelom mandatu rješavamo popriličan broj kostura iz ormara, ispravljamo raznorazne praznine i nepravde i trudimo se to učiniti što je bolje moguće. Nastojat ćemo popraviti što možemo, kazao je Plenković pozvavši sindikate na nastavak razgovora.

"Pozivam predstavnike sindikata na razgovore, mi moramo još malo tu odrazgovarati, pronaći rješenje. Ono što je sigurno i što odgovorno tvrdimo i što ministrica zna, apsolutno dijelimo stav da ne ići u školu nije rješenje", naglasio je.

Tekst se nastavlja ispod oglasa

Ustvrdio je da štrajk prema Vladi koja podiže plaće za 18 posto "samo zbog pitanja optike o koeficijentu, za koji ne kažemo da nije nepravedan i nelogičan" - ne može biti dovoljan razlog da se ide na paralizu školskoga sustava, da se dovode u pitanje nadoknade, praznici i kalendar državne mature.

"Moramo svi pokazati stupanj odgovornosti, to je glavna poruka. Ovo nije pitanje emocija, ovo je pitanje racija, argument o reformi koja zahtijeva dosta ulaganja. Mi hoćemo razgovarati, razgovaramo stalno", istaknuo je premijer.

U školu se mora ići

"U školu se mora ići, zato škola i postoji. Vladi koja povećava plaće nije korektno raditi bunt na temi koja se odnosi na djecu. To racionalno nije korektno, politički nije korektno. Razgovor da, no činjenica da djeca ne idu u školu - ne", istaknuo je Plenković

Ocijenio je kako je Vlada bila uviđavna s obzirom da je štrajk do 15. studenoga plaćen, ali po njegovom uvjerenju "ovo što se radi od utorka je i nepotrebno i nekorektno". "Zovu i nas roditelji i pitaju što ćemo - dokle nećemo ići u školu s našom djecom", kazao je.

Tvrdi i da pojedini akteri koriste prosvjed da ga ispolitiziraju protiv Vlade u predizborno vrijeme. "Nitko ovdje nije naivan niti politički od jučer da ne razumije B plan, koji je zapravo A plan cijelo vrijeme. I to svi moraju znati i oni koji misle da se to ne vidi da nije na neki način prozreno", rekao je.